***Izaiáš 25,9 „...Hľa, on je náš Boh, v neho sme dúfali, on nás spasí!..."***

Ján 3,16 *„Veď Boh tak miloval svet, že dal svojho jednorodeného Syna, aby nik, kto verí v neho, nezahynul, ale mal večný život.“*

Koniec sveta je mnohými ľuďmi predstavovaný ako apokalypsa: udalosť, ktorej výsledkom je zničená Zem bez známok života. Biblia však ponúka iný, oveľa nádejnejší pohľad na koniec dejín tejto Zeme. A tým je druhý príchod Ježiša Krista. Druhý príchod Ježiša bol nádejou v utrpení i ťažkostiach nielen pre apoštolov a pre reformátorov v minulosti, ale je aj dnes pre veriacich na celom svete. Podľa apoštolových slov čakáme na *„…blahoslavené splnenie nádeje a príchod slávy veľkého Boha a nášho Spasiteľa Ježiša Krista.“* (Títovi 2,13)

Pavol z väzenia krátko pred popravou zhrnul svoj život takto: *„Dobrý boj som dobojoval, beh som dokončil, vieru som zachoval. Už mám pripravený veniec spravodlivosti, ktorý mi dá v onen deň Pán, spravodlivý sudca, no nie iba mne, ale aj všetkým, čo s láskou očakávajú jeho zjavenie."* (2. Timotejovi 4,7-8)

Ježiš varoval pred napodobeninami a podvodmi týkajúcimi sa jeho druhého príchodu: *„Dajte si pozor, aby vás nikto nezviedol. Lebo mnohí prídu v mojom mene a povedia: ‚Ja som Kristus!‘ A mnohých zvedú.* *Lebo vystúpia falošní mesiáši a falošní proroci a budú robiť veľké znamenia a divy, aby zviedli — ak je to možné — aj vyvolených.* (Matúš 24,4-5.24) *"... falošní apoštoli, ľstiví pracovníci, ktorí sa tvária ako Kristovi apoštoli. 14 A nie div, veď aj sám satan sa tvári ako anjel svetla."* (2. Korintským 11,13-14)

**Biblická charakteristika Ježišovho druhého príchodu:**

* Príde osobne a všetci ho uvidia (Ján 14,1-3; Skutky 1,9-11; Matúš 24,27; Zjavenie 1,7; Lukáš 21,27)
* Príde v Božej sláve, so zástupcami celého vesmíru (Matúš 25,31; 24,31)
* Všetci ho počujú, mŕtvi veriaci ožijú (1. Tesalonickým 4,13–18)
* Živí veriaci budú premenení (1. Korintským 15,51-52)
* Neveriaci bezbožní budú chcieť zomrieť (Zjavenie 6,16–17; Matúš 24,30)
* Nikto z ľudí ani anjelov nepozná presný dátum a hodinu Kristovho príchodu (Matúš 24,36).
* Ježiš povedal, že príde čoskoro (Zjavenie 3,11).

Tí, ktorí prijali Ježiša a jeho záchranu, počas jeho príchodu povedia: *"... Hľa, on je náš Boh, v neho sme dúfali, on nás spasí!* (Izaiáš 25,9)

Ježiš im odpovie: *„... ‚Poďte, požehnaní môjho Otca, zaujmite kráľovstvo, ktoré je vám pripravené od založenia sveta.“* (Matúš 25,34)